kalixlouiis/myanmar-wikipedia-corpus huggingface dataset:
ဂုဏ်သိက္ခာနှင့် အစဉ်အလာကြီးမားခဲ့သော ကိုလံဘီယာတက္ကသိုလ်သည် အမေရိကန်ပြည်ထောင်စု နယူးယောက်မြို့ မက်ဒီဆင်ရိပ်သာလမ်း (Madison Avenue) တွင် တည်ရှိပြီး ၃၂ဧက ကျယ်ဝန်းတဲ့ မြေပေါ်၌ တည်ဆောက်ထားသည့် ပုဂ္ဂလိက အဆင့်မြင့်သုတေသနအထူးပြု တက္ကသိုလ်ကြီးတစ်ခုဖြစ်သည်။
အမေရိကန်ပြည်ထောင်စုရှိ သက်တမ်းအရင့်ဆုံး တက္ကသိုလ် ၉ ခုတွင် တစ်ခုအပါအဝင်ဖြစ်ပြီး အမေရိကန်ပြည်ထောင်စု လွတ်လပ်ရေးမရရှိစဉ် ကာလကတည်းက ဗြိတိသျှလက်အောက်တွင် တည်ထောင်ခဲ့သော တက္ကသိုလ် ဖြစ်သည်။
ကိုလံဘီယာတက္ကသိုလ်၏ သမိုင်းကြောင်း အမေရိကတိုက် ဗြိတိသျှကိုလိုနီ လက်အောက်ခံဘဝတွင် ရှိစဉ်ကာလ၌ ဒုတိယမြောက်ဂျော့ဘုရင်က တည်ထောင်ခဲ့ခြင်းဖြစ်ကာ တက္ကသိုလ်၏အမည်ကိုလည်း ဘုရင့်ကောလိပ် (King's College) ဟုသာ ခေါ်ဝေါ်သတ်မှတ်ခဲ့သည်။
ထိုစဉ်အခါက ဘုရင့်ကောလိပ်တွင် ခရစ်ယာန်အယူအဆ အတွေးအခေါ်များကို အဓိကသင်ကြားပို့ချခဲ့ကာ ဗြိတိန်ရှိ ခရစ်ယန်ဘုရားကျောင်းရန်ပုံငွေမှ အဓိက ထောက်ပံ့ခဲ့သည်။
၁၇၅၄ ခုနှစ်ရောက်သောအခါ ကျောင်းအုပ်ကြီး ဒေါက်တာ ဆယ်မြူရယ်ဂျွန်ဆန် (Dr. Samuel Johnson) လက်ထပ်ရောက်တွင် ဘာသာရေးအတွေးအခေါ်များမှ ခွဲထွက်ပြီး ခေတ်သစ်ပညာရပ်များကို လေ့လာနိုင်ရန်အတွက် အတန်းသစ်တစ်ခုကို စတင်ဖွင့်လှစ်ခဲ့ရာ ကျောင်းသား (၈) ယောက်ဖြင့် စတင်ခဲ့သည်။
အဆိုပါ ခေတ်သစ်ပညာရပ်များကို သင်ကြားခဲ့သည့် စာသင်ခန်းသည် ဒေသခံများကြားတွင် အောင်မြင်မှုများရရှိခဲ့ကာ နောက်စာသင်နှစ်တွင်မူ ကျောင်းသားများစွာကို လက်ခံရရှိခဲ့ကာ အင်္ဂလန်ရှိ အောက်စဖို့ဒ် ဘုရင်မ၏ ကောလိပ် (The Queen's College, Oxford) မှ သင်ရိုးညွှန်းတမ်းများကို အကူအညီရယူခဲ့ပြီး ဘုရင့်ကောလိပ်အသစ်ဟု အမည်သတ်မှတ်ခဲ့ကာ အမေရိကန်ပညာရေး သမိုင်းကြောင်းကို စတင်ပြောင်းလဲခဲ့သည်။
၁၇၇၆ ခုနှစ်တွင် အမေရိကန်ပြည်ထောင်စု လွတ်လပ်ရေးရရှိပြီးနောက် ဘုရင့်ကောလိပ် အမည်မှ ကိုလံဘီယာကောလိပ်ဟု အမည်ပြောင်းလဲခဲ့ကာ ဘာသာရေးအပြင် အခြားသော အဆင့်မြင့်ပညာရပ်များကို သင်ကြားပို့ချသော နေရာဒေသဖြစ်လာခဲ့သည်။
၁၈၉၆ ခုနှစ်တွင် ယခု တက္ကသိုလ်တည်ရှိရာ မက်ဒီဆွန် ရိပ်သာသို့ ပြောင်းရွှေ့ခဲ့ပြီးနောက် ကိုလံဘီယာတက္ကသိုလ် (Columbia University) အဖြစ် သတ်မှတ်နိုင်ခဲ့ခြင်းဖြစ်သည်။
၁၉၄၀ ခုနှစ်တွင် ကိုလံဘီယာတက္ကသိုလ် ရူပဗေဒမဟာဌာန၏ အဖွဲ့ဝင်များဖြစ်သော ဂျွန် အာ ဒန်းနီး (John R. Dunning)၊ အိုင် အိုင် ရာဘီ (I. I. Rabi)၊ အန်ရီကို ဖာမီ (Enrico Fermi)နှင့် ပိုလီကပ် ကူ့ချ် (Polykarp Kusch) တို့က မန်ဟာတန် ပရောဂျက် (Manhattan Project) ဟုအမည်ပေးထားသည့် နူကလီးယားစမ်းသပ်မှုများကို ပြုလုပ်ခဲ့ပြီး ဒုတိယကမ္ဘာစစ်ကာလ၌ ကိုလံဘီယာတက္ကသိုလ် ရူပဗေဒမဟာဌာနမှ စမ်းသပ်ထုတ်လုပ်လိုက်သည့် နူကလီးယားနည်းပညာဖြင့် တစ်ကမ္ဘာလုံးကို ခြိမ်းခြောက်အနိုင်ယူခဲ့သည်။
တက္ကသိုလ် ပရိဝုဏ်များ ၁၉၆၀ ခုနှစ်များမှ စတင်ကာ ကိုလံဘီယာတက္ကသိုလ်တွင် ပညာသင်ကြားလိုသူများ အလွန်များပြားခဲ့သောကြောင့် ကျောင်းပရဝုဏ်ကို တိုးချဲ့ခဲ့ကာ စာသင်သားများစွာ လက်ခံသင်ကြား နိုင်ရန်အတွက် အဆောက်အဦးများ၊ သုတေသနများတိုးချဲ့နိုင်ရန် ဓာတ်ခွဲခန်းများစွာကို တည်ဆောက်ခဲ့သည်။
ကိုလံဘီယာတက္ကသိုလ်တွင် ပညာသင်ယူသော ကျောင်းသားများမှာ များပြားပြီး ဝင်ခွင့်ဖြေဆိုသောအခါ အမျိုးသမီးအများစုမှာ အမျိုးသားများနှင့် ရင်ဘောင်တန်းနိုင်မှု အားနည်းခဲ့သည်ကြောင့် ဘာနာရတ် အမျိုးသမီးကောလိပ် (Barnard College) ကို ၁၉၈၃ ခုနှစ်တွင် သီးသန့်ဖွင့်လှစ်ခဲ့သည်။
ကိုလံဘီယာတက္ကသိုလ်သည် စတင်ဖွင့်လှစ်ခဲ့သည့်အချိန်မှစတင်ပြီး ယနေ့အချိန်အထိ ကောလိပ်နှင့် ကျောင်းပေါင်း ၁၇ကျောင်းအထိ ဖွင့်လှစ်နိုင်ခဲ့ပြီဖြစ်သည်။
ကိုလံဘီယာတက္ကသိုလ်၏ ကျောင်းပရဝုဏ်သည် ၃၂ ဧက ကျယ်ဝန်းပြီး အဓိက နေရာ ၆ခုရှိသည်။
ကိုလံဘီယာတက္ကသိုလ်ထဲမှ လမ်းများကိုလည်း ယခင်အင်္ဂလန်မြို့တွင် တည်ဆောက်ခဲ့သော အတိုင်း နံပါတ်စဉ်ဖြင့် ရေတွက်ခဲ့သည်။
အဆောက်အဦပေါင်း ၇၈၀ဝ ကျော်ခန့်တည်ရှိကာ ရှေးဟောင်း သမိုင်းဝင်အဆောက်အအုံတချို့မှာ ငလျင်ဒဏ်ကြောင့် ပျက်စီးမှုများရှိခဲ့ကာ ပြန်လည်ပြုပြင် ထိန်းသိမ်းထားသကဲ့သို့ ခေတ်သစ်အဆောက်အအုံများမှာ မဟာဌာနများ၊ ဓာတ်ခွဲခန်းများ၊ စာကြည့်တိုက်များ၊ ကျောင်းသားကျောင်းသူတို့ နေထိုင်ရန် အဆောင်များ၊ ဝန်ထမ်းများအတွက် အဆောင်များ ပါဝင်သည်။
ကိုလံဘီယာတက္ကသိုလ်၏ မဟာအင်ဂျင်နီယာဌာနသည် အမေရိကန်လူငယ်များအပါအဝင် ကမ္ဘာတစ်ဝန်းက လူငယ်အများစု၏ စိတ်ကူးမျှော်လင့်ချက်များစွာ တည်ရှိသော ဌာနတစ်ခုဖြစ်ပေသည်။
အမေရိကန်အစိုးရမှနေပြီး ကိုလံဘီယာမဟာအင်ဂျင်နီယာ ဌာနအတွက် ထောက်ပံ့မှုများသည် ၂၀၁၉ ခုနှစ်အထိ ရှိနေမှာဖြစ်ပြီး ဌာနမှလည်း အမေရိကန်အစိုးရအတွက် လိုအပ်သည့် သုတေသနများစွာကို ပြုလုပ်ပေးနေသည်။
အမေရိကန်အစိုးရက ထောက်ပံ့မှုပေးပြီး ပညာတော်သင်ကျောင်းသားများအတွက် ထောက်ပံ့ကြေးအပြည့်အဝပေးသော အမေရိကန်တက္ကသိုလ်များထဲတွင် ကိုလံဘီယာတက္ကသိုလ်လည်း ပါဝင်သည်။
နှစ်စဉ်နှစ်တိုင်း အမေရိကန်အစိုးရက အမေရိကန်နိုင်ငံသားအပြင် အခြားသော နိုင်ငံတကာမှ ကျောင်းသားများအတွက် ပညာတော်သင် ထောက်ပံ့မှုများလည်း ရှိနေသည်။
ကိုလံဘီယာ တက္ကသိုလ်နှင့် အမေရိကန် အစိုးရ ကိုလံဘီယာတက္ကသိုလ်သည် ၁၉ရာစုကတည်းက နည်းပညာပိုင်းတွင် ထိပ်တန်းနေရာ၌ ရပ်တည်နိုင်ခဲ့သည့် တက္ကသိုလ်တစ်ခုဖြစ်သောကြောင့် သဘာဝပတ်ဝန်းကျင်ထိန်းသိမ်းရေး ဝါဒီသမား၏ အပြင်းထန်ဆုံးဝေဖန်တိုက်ခိုက်မှုများကို ခံခဲ့ရသည်။
ယင်းအတွက်ကြောင့် ကိုလံဘီယာတက္ကသိုလ် အဓိပတိအဖွဲ့မှ ၂၀ ရာစုအစောပိုင်းကာလမှစတင်ကာ သဘာဝပတ်ဝန်းကျင်ထိန်းသိမ်းရေးနှင့် ပတ်သက်၍ ပရောဂျက်များစီစဉ်ခဲ့ကာ နာမည်ကြီး နည်းပညာဌာနများဖြစ်သည့် မန်ဟာတန် နည်းပညာဌာန၊ စက်မှုအင်ဂျင်နီယာနှင့် အသုံးချသိပ္ပံမဟာဌာနတို့မှ သဘာဝပတ်ဝန်းကျင်ထိန်းသိမ်းရေးအတွက် သုတေသနများ၊ ဟောပြောပွဲများကို အများဆုံးပြုလုပ်ကျင်းပခဲ့သည်။
ယင်းအပြင် မန်ဟာတန် နည်းပညာဌာနမှ သဘာဝပတ်ဝန်းကျင် ထိန်းသိမ်းမှုနှင့် ပတ်သက်ပြီး နယူးယောက်မြို့အတွက် နှစ်၃၀ စီမံကိန်းအဖြစ် (LEED) Leadership in Energy and Environmental Design ဆိုသည့် အစီအစဉ်ကို ရေးဆွဲခဲ့ကာ မြို့ပြစီမံကိန်း၊ ကျေးလက်ဒေသ ဖွံ့ဖြိုးရေး၊ ရေအသုံးချမှု၊ အဆောက်အအုံများ တည်ဆောက်ထိန်းသိမ်းမှု၊ အစိမ်းရောင်လွင်ပြင် (Green house) အစီအစဉ်တို့ကို ၂၀၃၀ခုနှစ်အထိ ရေးဆွဲခဲ့ကာ အမေရိကန်အစိုးရသို့ ပေးအပ်ခဲ့သည်။
အမေရိကန်အစိုးရကလည်း ကိုလံဘီယာတက္ကသိုလ်က ရေးဆွဲခဲ့သော LEED ပရောဂျက်အတိုင်း ဆောင်ရွက်ဖို့ သဘောတူညီမှုများ ရှိခဲ့သည်။
သုတေသန ကိုလံဘီယာတက္ကသိုလ်၌ ၁၇၅၄ ခုနှစ်တကည်းက စတင်ခဲ့သော တက္ကသိုလ်ပိုင် စာအုပ်ထုတ်ဝေရေး ဌာနရှိပြီး တက္ကသိုလ်မှ အပတ်စဉ်၊ လစဉ် ဂျာနယ်နှင့် မဂ္ဂဇင်းများအပြင် သုတေသနစာစောင်၊ သုတေသနဆောင်းပါး၊ အတွေးအမြင်ဆောင်းပါး များစွာကို ပုံနှိပ်ထုတ်ဝေလျက် ရှိကာ ကိုလံဘီယာတက္ကသိုလ်မှ ပုံနှိပ်သော စာအုပ်များသည် ကမ္ဘာစာအုပ်ဈေးကွက်၌ အောင်မြင်သော စာအုပ်များအဖြစ် ရပ်တည်လျက်ရှိသည်။
ကိုလံဘီယာတက္ကသိုလ်တွင် ၁၉၁၂ခုနှစ်မှ စတင်ကာ သတင်းစာနည်းပညာ ဘွဲ့ကြိုကျောင်း (Graduate School of Journalism) ကိုဖွင့်လှစ်ခဲ့ကာ အမေရိကန်သတင်းစာသမိုင်းတွင် အဓိကနေရာမှ ပါဝင်လာခဲ့သည်။
ကိုလံဘီယာ တက္ကသိုလ်မှ စာအုပ်ထုတ်ဝေရေးလုပ်ငန်းအပြင် ရေဒီယို၊ ရုပ်သံလွှင့်ဌာနများကိုလည်း ပိုင်ဆိုင်ထားသည်။
ကိုလံဘီယာတက္ကသိုလ်မှ ထုတ်ဝေသော သတင်းစာ၊ ဂျာနယ်၊ မဂ္ဂဇင်းများသည် အမေရိကန်သတင်းဌာနများမှ စောင့်ကြည့်အကဲခတ်ရသည့် သတင်းစာ၊ ဂျာနယ်များဖြစ်နေပြီး အမေရိကန်နိုင်ငံ၏ ပုံရိပ်ကို အထင်ဟပ်ဆုံး သတင်းစာ၊ ဂျာနယ်များဖြစ်ကြောင်း အမေရိကန် သတင်းထောက်များအေဂျင်စီမှ ထုတ်ပြန်ချက်များတွင် ပါဝင်သည်။
၁၉၄၆ ခုနှစ်ကစတင်ခဲ့သော နိုင်ငံတကာ ပြည်သူ့ရေးရာ ကိစ္စများကို လေ့လာသည့်ကျောင်း (School of International and Public Affairs) သည်လည်း ကိုလံဘီယာတက္ကသိုလ်သည် နည်းပညာကျောင်းများပြီးလျှင် ကျောင်းသားအများစု စိတ်ဝင်စားသော ကျောင်းလည်းဖြစ်သည်။
အဆိုပါ သင်တန်းကျောင်းကို အမေရိကန် နိုင်ငံခြားရေးဝန်ကြီးဌာနက အဓိကထောက်ပံ့မှုများရှိပြီး အမေရိကန်အစိုးရအတွက် အားကိုးအားထားပြုရသည့် သင်တန်းကျောင်းလည်းဖြစ်သည်။
အမေရိကန်ပြည်ထောင်စုအတွင်း၌ တက္ကသိုလ်ကျောင်းများစွာရှိသော်လည်း အမေရိကန်အစိုးရနှင့် တိုက်ရိုက်ဆက်သွယ်မှုအများဆုံးတက္ကသိုလ်အဖြစ် ကိုလံဘီယာတက္ကသိုလ်က ရပ်တည်နေခြင်းဖြစ်သည်။
ယင်းအပြင် ၁၈၀၂ခုနှစ်မှ စတင်ကာ ကိုလံဘီယာကျောင်းသားဟောင်းများအသင်းမှ အမေရိကန်ပါလီမန်၌ ဆွေးနွေးငြင်းခုံမှု အစီအစဉ်အဖြစ်နှင့် ပါဝင်ခဲ့ကာ အမေရိကန်ပါလီမန်မှလည်း ကိုလံဘီယာတက္ကသိုလ်မှ အဆိုပြုချက်ဆွေးနွေးမှုတွေအပေါ်မှာ အလေးအနက်ထားခဲ့ကြသည်။
နောက်ပိုင်းတွင်လည်း ကိုလံဘီယာတက္ကသိုလ်သည် (CIRCA) The Columbia International Relations Council and Association ကို ဖွဲ့စည်းခဲ့ပြီး ကုလသမ္မဂအဖွဲ့ကြီး ဆက်သွယ်ဆောင်ရွက်မှုများရှိခဲ့သည်။
ပညာသင်ဆု ကမ္ဘာတစ်ဝန်း ကျောင်းလခအမြင့်ဆုံး တက္ကသိုလ်များစာရင်းတွင် ကိုလံဘီယာ တက္ကသိုလ်သည် ထိပ်တန်းနေရာမှ ရပ်တည်လျက်ရှိသည်။
ကျောင်းလခအပါအဝင် အထွေထွေကုန်ကျစရိတ် အနေနှင့် တစ်လလျှင် အမေရိကန်ဒေါ်လာ ၆ထောင် ၅ရာကျော်ခန့်ကျသင့်မည်ဖြစ်ကာ အခြားတက္ကသိုလ်များ၏ တစ်နှစ်စာ ကုန်ကျစရိတ်သည် ကိုလံဘီယာတက္ကသိုလ်တွင် ၁လ ကုန်ကျစရိတ်ဖြင့် ညီမျှနေသည်။
သို့သော်လည်း ကိုလံဘီယာတက္ကသိုလ်ကို တက်ရောက်လိုသည့် ကျောင်းသားများအနေဖြင့် အမေရိကန်အစိုးရက တိုက်ရိုက်ချီးမြှင့်သည့် ပညာသင်ထောက်ပံ့ရေးအစီအစဉ်အပြင် ကမ္ဘာ့ဘဏ်မှလည်း ပညာတော်သင်ထူးချွန်ဆုပေးသော တက္ကသိုလ်များထဲတွင် ပါဝင်သောကြောင့် အဆိုပါ အစီအစဉ်များကို လျှောက်ထားနိုင်ကြသည်။
ယင်းအပြင် ကိုလံဘီယာကျောင်းသားဟောင်းများ အဖွဲ့၊ အမေရိကန်နည်းပညာရှင်များအဖွဲ့နှင့် အခြားသော ပညာတော်သင်ထောက်ပံ့ရေး အစီအစဉ်များစွာ ရှိနေသည်။
တက္ကသိုလ်ကျောင်းထွက် ထင်ရှားသူများ ၂၀၁၁ ခုနှစ် စာရင်းအရ ကိုလံဘီယာ တက္ကသိုလ်ထွက်များထဲတွင် အမေရိကန် သမ္မတ ၃ ဦး၊ နိုင်ငံတကာက အကြီးအကဲ ၂၆ ဦး၊ အမေရိကန် တရားရုံးချုပ် တရားသူကြီး ၉ ဦး၊ နိုဘယ်ဆုရ ၃၉ ဦး ထွက်ပေါ်ခဲ့သည်။
ယင်းအပြင် စာပေဆိုင်ရာ ဆုရသူ ၃၅ ဦး၊ သတင်းစာပညာ ပူလစ်ဇာဆုရသူ ၁၂၃ ဦးလည်း ပါဝင်သည်။
အမေရိကန်တွင် အချမ်းသာဆုံး ၂၅ ဦးအနက် ၃ ဦးသည် ကိုလံဘီယာ ကျောင်းထွက်ဖြစ်ပြီး၊ သက်ရှိထင်ရှား ဘီလျံနာ ၂၀ သည်လည်း ကိုလံဘီယာ ကျောင်းထွက်များ ဖြစ်သည်။
သမ္မတ သီအိုဒို ရုစဗဲ့လ်၊ သမ္မတ ဖရန်ကလင် ဒီလာနို ရုစဗဲ့လ်နှင့်အိုဘားမားတို့သည် ကိုလံဘီယာ တက္ကသိုလ်ကျောင်းဆင်းများ ဖြစ်ကြသည်။
အမေရိကန် နိုင်ငံခြားရေး ဝန်ကြီးဟောင်း မယ်ဒလင်း အောလ်ဘရိုက်၊ အမေရိကန် ဗဟိုဘဏ် ဥက္ကဋ္ဌဟောင်း အလန် ဂရင်းစပန်းတို့ဟာလည်း ကိုလံဘီယာ ကျောင်းဆင်းများ ဖြစ်ကြသည်။
ကိုလံဘီယာ တက္ကသိုလ် ကျောင်းထွက်များထဲက နိုင်ငံတကာ အကြီးအကဲတွေထဲတွင် ဂျော်ဂျီယာ သမ္မတ မီခေး ဆာအာခါရှဗီလီ၊ အရှေ့တီမော သမ္မတ ဂျို့စ် ရာမို့စ် ဟော်တာ၊ အက်စတိုးနီးယား သမ္မတ တူးမတ် ဟန်းဒရစ် အိုင်လ်ဗီ တို့ ပါဝင်သည်။
အိန္ဒိယ ဖွဲ့စည်းပုံအခြေခံဥပဒေကို ရေးခဲ့သူ ဒေါက်တာ ဘီ အာရ် အမ်ဘက်ဒကာသည်လည်း ကိုလံဘီယာ ကျောင်းသားဟောင်း တစ်ဦးဖြစ်ပြီး လေမန် စာကြည့်တိုက်မှာ သူ့ရုပ်တုကို ထားရှိခဲ့သည်။
အာရှထိပ်တန်း တက္ကသိုလ်တစ်ခုအဖြစ် ရပ်တည်နေတဲ့ အိန္ဒိယနိုင်ငံက ဒေလီ တက္ကသိုလ် (University of Delhi) ကို ၁၉၂၂ ခုနှစ်က စတင်တည်ထောင်ခဲ့တာ ဖြစ်ပြီး အာရှဒေသတွင်းမှာ သက်တမ်းရှည်တဲ့ တက္ကသိုလ်တွေထဲက တစ်ခုအပါအဝင် ဖြစ်ပါတယ်။
သမိုင်းကြောင်း ဒေလီ တက္ကသိုလ် (University of Delhi) ဟာ အိန္ဒိယနိုင်ငံ နယူးဒေလီမြို့မှာ တည်ရှိပြီး အိန္ဒိယနိုင်ငံအနေနဲ့ ဗြိတိသျှလက်အောက်ခံ ကိုလိုနီနိုင်ငံတစ်ခုအဖြစ် ရှိနေစဉ် ၁၉၂၂ ခုနှစ်မှာ ဗြိတိသျှ အိန္ဒိယ အစိုးရက ထူထောင်ပေးခဲ့ခြင်းပါ။
ပထမမှာတော့ ဗြိတိသျှအိမ်ရှေ့စံ ချားလ်စ် အမည်ကို ဂုဏ်ပြုတဲ့အနေနဲ့ ပရင့်စ် ချားလ်စ် တက္ကသိုလ် (Prince Charles University) လို့ နာမည်ပေးဖို့ စဉ်းစားခဲ့ပေမယ့် အငြင်းပွားမှုတွေ ရှိတာကြောင့် ဒေလီ တက္ကသိုလ် လို့ပဲ အမည်တွင်ခဲ့ရပါတယ်။
ဒေလီ တက္ကသိုလ်ကို လက်အောက်ခံ ကောလိပ် ၃ ခုနဲ့ စတင် ဖွဲ့စည်းခဲ့ခြင်းပါ။
၁၈၈၁ ခုနှစ်မှာ စိန့် စတီဖင် ကောလိပ် (St. Stephen's College)၊ ၁၈၉၉ မှာ ဟင်ဒူ ကောလိပ် (Hindu College) နဲ့ ၁၉၁၇ မှာ ရမ်ဂျပ်စ် ကောလိပ် (Ramjas College) တို့ကို တစ်ခုပြီးတခု တည်ထောင်ဖွဲ့စည်းခဲ့ကာ ဒေလီ တက္ကသိုလ်အဖြစ် ရောက်ရှိခဲ့ခြင်းပါ။
၁၉၃၀ နောက်ပိုင်းမှာ ဆာ မောရိုက်စ် ဂိုင်ယာ (Sir Maurice Gwyer) ဟာ ဗြိတိသျှ အိန္ဒိယရဲ့ တရားသူကြီးချုပ် ဖြစ်လာပြီး ဒေလီ တက္ကသိုလ်ရဲ့ ဒုတိယ အဓိပတိအဖြစ်လည်း ခန့်အပ်ခံရပါတယ်။
သူ့လက်ထက်မှာ ဘွဲ့လွန် သင်တန်းတွေ၊ ဓာတ်ခွဲခန်းတွေ တိုးချဲ့ ဖွင့်လှစ်ပါတယ်။
ဆာ မောရိုက်စ် ဂိုင်ယာဟာ ဒုတိယ အဓိပတိအဖြစ် ၁၉၅၀ အထိ တာဝန်ယူခဲ့ပြီး တက္ကသိုလ်ကို ဖွံ့ဖြိုးတိုးတက်အောင် ဆောင်ရွက်သူအဖြစ် ဒေလီတက္ကသိုလ် သမိုင်းမှာ အသိအမှတ်ပြုခံရသူပါ။
ဒေလီ တက္ကသိုလ်ရဲ့ ငွေရတုနှစ်ဖြစ်တဲ့ ၁၉၄၇ ခုနှစ်ဟာ အိန္ဒိယ လွတ်လပ်ရေး ရတဲ့နှစ်နဲ့ ကြုံကြိုက် ခဲ့ပါတယ်။
အိန္ဒိယကနေ ခွဲထွက်ရန် ကြိုးပမ်းမှုတွေကြောင့် အဲဒီနှစ်မှာ ဘွဲ့နှင်းသဘင် မကျင်းပနိုင်ဘဲ ၁၉၄၈ ခုနှစ်ကျမှ ကျင်းပနိုင်ပြီး အိန္ဒိယ ဝန်ကြီးချုပ် ဂျဝါဟာလာ နေရူး၊ လော့ဒ် မောင့်ဘက်တန်နဲ့ ဇနီး စသူတို့ တက်ရောက်ခဲ့ပါတယ်။
၁၉၇၃ ရွှေရတုမှာတော့ အိန္ဒိယ ဝန်ကြီးချုပ် အင်ဒီရာ ဂန္ဒီ၊ အမ်ရီတာ ပရီတမ် စသူတို့ တက်ရောက်ခဲ့ပါတယ်။
ဌာနများနဲ့ တက္ကသိုလ် ပရဝုဏ်များ ဒေလီတက္ကသိုလ်ဟာ အိန္ဒိယမှာ အကြီးဆုံးတက္ကသိုလ်ထဲက တစ်ခုအဖြစ် ကြီးထွားဖွံ့ဖြိုးခဲ့ပါတယ်။
လက်ရှိမှာတော့ မဟာဌာန ၁၆ ခု၊ ဌာန ၈၆ ခု၊ ကောလိပ် ၇၇ ခုနဲ့ အသိအမှတ်ပြု အင်စတီကျူ ၅ ခု ရှိပါတယ်။
ဘွဲ့ကြို ကျောင်းသူကျောင်းသား ၁ သိန်း ၁ သောင်းကျော်နဲ့ ဘွဲ့လွန် ကျောင်းသား ၁ သောင်း ၇ ထောင်ကျော် ရှိပါတယ်။
ဒေလီမြို့တလွှားက ကောလိပ်ပေါင်း ၇၇ ခုဟာ ဒေလီ တက္ကသိုလ်နဲ့ ချိတ်ဆက်ထားပါတယ်။
ဒေလီ တက္ကသိုလ်မှာတော့ အဓိက ပရဝုဏ် ၂ ခုရှိပြီး မြောက်ပိုင်း ပရဝုဏ်နဲ့ တောင်ပိုင်း ပရဝုဏ်လို့ ခေါ်ပါတယ်။
မြောက်ပိုင်း ပရဝုဏ်မှာ တက္ကသိုလ်တည်စက ကောလိပ်ဟောင်း ၃ ခု အပါအဝင် ကောလိပ် ၉ ခုရှိပါတယ်။
ဒါ့အပြင် မြောက်ပိုင်း ပရဝုဏ်မှာ ဒေလီ စီးပွားရေးကျောင်းလည်း ရှိပါတယ်။
တောင်ပိုင်း ပရဝုဏ်ကိုတော့ ၁၉၇၃ မှာ စတင်တိုးချဲ့ပြီး ၆၉ ဧက ကျယ်ပါတယ်။
ဝိဇ္ဇာမဟာဌာန၊ အသုံးချသိပ္ပံနဲ့ အက်စ် ပီ ဂျိန်း စီမံခန့်ခွဲမှု လေ့လာရေး စင်တာတို့ ပါဝင်ပါတယ်။
ဒေလီ တက္ကသိုလ်နဲ့ တွဲထားတဲ့ ကောလိပ်ထဲမှာ LSR လို့ အတိုကောက်ခေါ်တဲ့ လေဒီ ရှရီ ရမ် အမျိုးသမီး ကောလိပ် (Lady Shri Ram College for Women) လည်း ပါဝင်ပါတယ်။
၂၀၁၄ ခုနှစ်မှာ အိန္ဒိယရဲ့ အကောင်းဆုံး ဝိဇ္ဇာဘာသာရပ်ဆိုင်ရာ ကောလိပ်အဖြစ် သတ်မှတ်ခြင်း ခံရတဲ့ လေဒီ ရှရီ ရမ် ကောလိပ်မှာ မြန်မာနိုင်ငံရဲ့ နိုင်ငံတော်အတိုင်ပင်ခံပုဂ္ဂိုလ်ဖြစ်တဲ့ ဒေါ်အောင်ဆန်းစုကြည် ငယ်စဉ်က ကျောင်းတက်ခဲ့ဖူးပြီး ဝိဇ္ဇာဘွဲ့ကို ရရှိခဲ့ပါတယ်။
မဟာဌာနများ ဒေလီ တက္ကသိုလ်မှာ အသုံးချ လူမှု သိပ္ပံနဲ့ လူမှုဘာသာရပ် မဟာဌာန၊ ဝိဇ္ဇာဘာသာရပ် မဟာဌာန၊ ကုန်သွယ်ရေးနဲ့ စီးပွားရေး မဟာဌာန၊ ပညာရေး မဟာဌာန၊ အသုံးချ သိပ္ပံ မဟာဌာန၊ ဥပဒေ မဟာဌာန၊ စီမံခန့်ခွဲမှု လေ့လာရေး မဟာဌာန၊ သင်္ချာ မဟာဌာန၊ ဆေးပညာ မဟာဌာန စသဖြင့် မဟာဌာနများ ရှိပါတယ်။
တွဲဖက် အင်စတီကျူးရှင်းတွေ အနေနဲ့ စစ်ဆေးရုံ၊ ကျန်းမာရေးဆိုင်ရာ ဗဟိုဗြူရို၊ ဂျီ ဘီ ပန့် ဆေးရုံ၊ ဟင်ဒူ ရာအို ဆေးရုံ၊ အပြုအမှုဆိုင်ရာနှင့် ဆက်စပ်သိပ္ပံ လေ့လာရေး အင်စတီကျူ့၊ နူကလီးယား ဆေးပညာနှင့် ဆက်စက် လေ့လာရေး အင်စတီကျူ့၊ ကက်စတာဘာ ဆေးရုံ၊ ကျန်းမာရေးနှင့် မိသားစု ရေးရာ အမျိုးသား အင်စတီကျူ့တို့ ရှိပါတယ်။
ဒေလီ တက္ကသိုလ်မှာ ဘာသာရပ်ပေါင်း ၇၅ ခုသင်ကြားပြီး ဘွဲ့ကြိုတန်းက ၃ နှစ် ဖြစ်ပါတယ်။
ဆေးပညာတို့ စက်မှုဘာသာရပ်တို့ကတော့ နှစ်ပိုကြာပါတယ်။
ဘွဲ့လွန် ဘာသာရပ် ၇၀ ရှိပြီး ဆာတီဖီကိတ် သင်တန်း ၉၀ ကျော်နဲ့ ဒီပလိုမာတန်း ၂၈ ခု ရှိပါတယ်။
ဒေလီ တက္ကသိုလ်ကို ဝင်ခွင့်ရဖို့အတွက်ကတော့ ဘွဲ့ကြိုသင်တန်းဖြစ်စေ၊ မဟာသင်တန်းဖြစ်စေ၊ ပါရဂူစာမေးပွဲဖြစ်စေ ဝင်ခွင့်စာမေးပွဲများကို ဖြေဆိုကြရပါတယ်။
ဝင်ခွင့်စာမေးပွဲများကတော့ ဘွဲ့သင်တန်းများအလိုက် နှစ်စဉ်ကျင်းပပြုလုပ်လေ့ရှိပါတယ်။
စာသင်နှစ်တစ်နှစ်မှာ စီမစ်စတာ (semester) နှစ်တန်းရှိပါတယ်။
ပထမ စီမစ်စတာ (first semester)ကိုတော့ ဇူလိုင်လတွင် စတင်ဖွင့်လှစ်ပြီး ဒုတိယ စီမစ်စတာ (second semester) ကိုတော့ ဇန်နဝါရီလတွင် ဖွင့်လှစ်ပါတယ်။
စာမေးပွဲတွေကတော့ ပရက်တီကယ် အိပ်ဇက်မနေးရှင်း (Practical Examination) နဲ့ သီအိုရီ အိပ်ဇက်မနေးရှင်း (Theory Examination) ဆိုပြီး နှစ်ပိုင်းခွဲဖြေရလေ့ရှိပါတယ်။
ဒေလီတက္ကသိုလ် ကျောင်းသားများအနေနဲ့ ဒေသတွင်းနဲ့ နိုင်ငံတွင်းမှာရှိတဲ့ လူမှုရေးလှုပ်ရှားမှုများမှာ မပါမနေရအနေနဲ့ ပါဝင်လှုပ်ရှားကြရပါတယ်။
ဒါ့အပြင် ကျောင်းတွင်းက လှုပ်ရှားမှုများမှာလည်း တက်ကြွစွာပါဝင်ပြီး ကျောင်းတွင်းသတင်းစာ၊ စာစောင်များမှာ ကိုယ်နဲ့သက်ဆိုင်တဲ့ သတင်းဆောင်းပါးများမှာ ပါဝင်ခဲ့ပါက ကျောင်းသားများရဲ့ ကိုယ်ရေးရမှတ်ကောင်းများကို ရရှိကြရမှာပါ။
ဒီအတွက်ကြောင့် ဒေလီ တက္ကသိုလ်ရှိ ကောလိပ်များတွင် လူမှုရေးအဖွဲ့အစည်းများ အပါအဝင် လှုပ်ရှားတက်ကြွတဲ့ အဖွဲ့အစည်းများစွာကို ဖွဲ့စည်းခွင့်ပေးထားခြင်းပါ။
ဒီလိုဖွဲ့စည်းခွင့် ပေးထားတဲ့အတွက် ဒေလီ တက္ကသိုလ်ရဲ့ ဂုဏ်သိက္ခာမြင့်တင်နိုင်ခဲ့ပါတယ်။
တက္ကသိုလ် အဆင့် ဒေလီတက္ကသိုလ်ဟာ တစ်ချိန်ကတော့ အိန္ဒိယရဲ့ နံပါတ်၁ တက္ကသိုလ်တစ်ခု ဖြစ်ခဲ့ပေမဲ့ ယခုအခါမှာတော့ နည်းပညာတက္ကသိုလ်များက ရှေ့ဆုံးမှဦးဆောင်နေပြီး ဒေလီတက္ကသိုလ်ကတော့ နံပါတ်၅ နေရာမှာသာ ရှိပါတော့တယ်။
သို့သော်လည်း အာရှဒေသတွင်းမှာတော့ နံပါတ်၁၀ အတွင်းမှာ ရှိနေပြီး နိုင်ငံတကာမှ ကျောင်းသားများကတော့ အာရှဒေသတွင်း တက္ကသိုလ်တွေထဲမှာ ဂျပန်နိုင်ငံမှ တိုကျိုတက္ကသိုလ်၊ တောင်ကိုရီးယားမှ ဆိုးလ်အမျိုးသားတက္ကသိုလ်၊ စင်္ကာပူမှ စင်္ကာပူအမျိုးသား တက္ကသိုလ်တို့ပြီးရင် ဒေလီတက္ကသိုလ်ကို စိတ်ဝင်စားကြပါတယ်။
သို့သော်လည်း ဒေသတွင်း မတူညီတဲ့ ဇာတ်ခွဲခြားမှုစနစ်များ၊ ယဉ်ကျေးမှုများကြောင့် စိတ်ဝင်စားမှု နည်းပါးခြင်း လည်းဖြစ်ပါတယ်။
ဒေလီ တက္ကသိုလ်ရဲ့ အစဉ်အလာအရ အိန္ဒိယ သမ္မတဟာ ဂုဏ်ထူးဆောင် ဧည့်သည် ဖြစ်ပြီး အိန္ဒိယ ဒု သမ္မတ ဒုတိယ အဓိပတိ၊ အိန္ဒိယ တရားသူကြီးချုပ်က အရံ အဓိပတိ အဖြစ်ဆောင်ရွက်ပါတယ်။
ထူးခြားထင်ရှားသူများ အစဉ်အလာ ကြီးမားတဲ့ ဒေလီတက္ကသိုလ်ဟာ နာမည်ကျော်များစွာကို မွေးထုတ်ပေးခဲ့ပါတယ်။
အဲဒီအထဲမှာ နိုင်ငံအကြီးအကဲ ၇ ဦးနဲ့ နိုဘယ်ဆုရ ၂ ဦး ပါပါတယ်။
အန္ဒိယ ဝန်ကြီးချုပ် နရိန်ုဒြာ မိုဒီ (Narendra Modi)၊ ပါလီမန် အမတ် ရာအူး ဂန္ဒီ (Rahul Gandhi)၊ ပဉ္စမမြောက် အိန္ဒိယ သမ္မတ ဖာခရူဒင် အလီ အာမက် (Fakhruddin Ali Ahmed) တို့ ပါဝင်ပါတယ်။
ပြည်ပက ထင်ရှားသူများထဲမှာတော့ မာလာဝီ သမ္မတ ဘင်ဂူ ဝါ မူသာရီကာ (Bingu wa Mutharika) ၊ ဆဋ္ဌမမြောက် ပါကစ္စတန် သမ္မတ မိုဟာမက် ဇီယာ အူ ဟက် (Muhammad Zia-ul-Haq) ၊ နီပေါ ဝန်ကြီးချုပ် ဂီရီဂျာ ပရာဆတ် ကိုအီရာလာ (Girija Prasad Koirala) ၊ မြန်မာနိုင်ငံမှ ဒေါ်အောင်ဆန်းစုကြည် တို့ ပါဝင်ပါတယ်။
ဂျော့ဂျ်တောင်း တက္ကသိုလ် () သည် အမေရိကန်ပြည်ထောင်စု၊ ဝါရှင်တန်ဒီစီတွင် တည်ရှိသော တက္ကသိုလ်တစ်ခု ဖြစ်သည်။
ရှေးကာလကတည်းက အဆင့်မြင့်ပညာရေးအဖွဲ့အစည်း တစ်ခုအဖြစ် ရပ်တည်နေသော ဂျော့ဂျ်တောင်း တက္ကသိုလ်သည် အမေရိကန်တွင် ရှေးအကျဆုံး ကက်သလစ်နှင့် ဂျီးဆု (Jesuit) အဆင့်မြင့် ပညာရေးအဖွဲ့အစည်းတစ်ခု ဖြစ်သည်။
တက္ကသိုလ် သမိုင်းကြောင်း ဂျော့ဂျ်တောင်း တက္ကသိုလ်ကို ၁၇၉၈ ခုနှစ်တွင် ဂျော့ဂျ်တောင်း ကောလိပ်အဖြစ် စတင် တည်ထောင်ခဲ့သည်။
ပုပ်ရဟန်းမင်းကြီး ဆဋ္ဌမမြောက် ပိုင်းရပ်စ် သည် ဂျွန် ကာရိုး (John Caroll) ကို အမေရိကန် ရိုမန် ကက်သလစ် ကျောင်းတော်ရဲ့၏ အကြီးအကဲ အဖြစ် ခန့်အပ်ခဲ့သည်။
၁၇၈၉ ခုနှစ် ဇန်နဝါရီ ၂၃ တွင် ကာရိုး သည် ဂျော့ဂျ်တောင်းဒေသတွင် မြေဝယ်ယူပြီး ကျောင်းဆောက်ခဲ့ခြင်းသည် တက္ကသိုလ် ဖြစ်လာစေမည့် မူလအစဟု ဆိုနိုင်သည်။
နောင်တွင် လွှတ်တော် အမတ် ဖြစ်လာမည့် ဝီလျံဂတ်စတန် (William Gaston) သည် ၁၇၉၁ ခုနှစ်တွင် ပထမဆုံးကျောင်းသားအဖြစ် ကျောင်းအပ်ခဲ့သည်။
အစောပိုင်း ကာလများတွင် ဂျော့ဂျ်တောင်း တက္ကသိုလ်သည် ဘဏ္ဍာရေး အခက်အခဲများစွာ ကြုံတွေ့ ခဲ့ရသည်။
တက္ကသိုလ်အား ပြင်ပအလှူရှင်များ၏ အကူအညီနှင့်အဓိက ရပ်တည်ရသောကြောင့် ဖြစ်သည်။
အမေရိကန် ပြည်တွင်းစစ်သည် ဂျော့ဂျ်တောင်းတက္ကသိုလ် ကိုလည်း ရိုက်ခတ်မှုများ ရှိခဲ့သည်။
ကျောင်းသားနှင့် ကျောင်းဆင်း တစ်ထောင့်တစ်ရာကျော်သည် ပြည်ထောင်စုတပ်ထဲသို့ ဝင်ခဲ့ကြသည်။
ကျောင်းတွင်းရှိ အဆောက်အအုံများတွင်လည်း စစ်တပ်စွဲထားခဲ့ကြသည်။
၁၈၆၁ ခုနှစ်တွင် အမေရိကန် သမ္မတ အေဘရာဟမ် လင်ကွန်းသည် တပ်သား ၁၄၀ဝ ကျော် တပ်စွဲထားသော ဂျော့ဂျ်တောင်း တက္ကသိုလ်ကို လာရောက်ခဲ့ဖူးသည်။
စစ်အတွင်း အကျအဆုံးများကြောင့် ကျောင်းပြန်ဖွင့်ချိန် ကျောင်းပြန်တက်သော ဦးရေ နည်းပါးသွားခဲ့သည်။
နှစ်စဉ် ဘွဲ့ရသူပုံမှန် ၃၀ဝ ရှိရာမှ ၁၈၆၉ တွင် ပညာရေး ပြီးဆုံး၍ ဘွဲ့ရသော ကျောင်းသားသည် ၇ ဦးသာ ရှိတော့သည်။
ကျောင်းတိုးချဲ့ခြင်း အာဖရိကန်-အိုင်းရစ် ကပြားတစ်ဦးဖြစ်သော ပက်ထရစ် ဖရန်စစ် ဟေလီ (Patrick Francis Healy) သည် တက္ကသိုလ်၏ ဥက္ကဋ္ဌ အဖြစ် တာဝန်ယူခဲ့သော ၁၈၇၃-၁၈၈၁ အတွင်း တက္ကသိုလ်ကို အပြောင်းအလဲတွေ များစွာ ပြုလုပ်ခဲ့သည်။
ဘွဲ့ကြိုတန်း၏ ပြဋ္ဌာန်းစာများကို ပြင်ဆင်ခဲ့သည်။
ဆေးပညာနှင့် ဥပဒေဘွဲ့များကို လည်းတိုးချဲ့ သင်ကြားခဲ့သည်။
ဂျော့ဂျ်တောင်းတက္ကသိုလ် ကျောင်းသားဟောင်းများ အသင်းကိုလည်း ထူထောင်ခဲ့သည်။
အဆောက်အအုံအသစ်ကြီးတစ်ခုကိုလည်း တည်ဆောက်ခဲ့ကာ နောင်တွင် ဟေလီခန်းမဟု အမည်တွင်ခဲ့သည်။
ဟေလီကို ဂျော့ဂျ်တောင်းတက္ကသိုလ်၏ ဒုတိယတည်ထောင်သူအဖြစ် တင်စား သတ်မှတ်ခြင်းဖြစ်သည်။
၁၈၇၀ တွင် ဥပဒေဌာန၊ ၁၉၀၁ တွင် ဆေးပညာနှင့် သွားဘက်ဆိုင်ရာကျောင်း၊ ၁၉၀၃ တွင် သူနာပြုကျောင်းများကို တိုးချဲ့ ဖွင့်လှစ်ခဲ့သည်။
ဝိဇ္ဇာနှင့် သိပ္ပံကောလိပ်တွင် ၁၉၆၉ ခုနှစ်မှ စတင်ကာ အမျိုးသမီးကျောင်းသူများကို စတင် လက်ခံခဲ့သည်။
၂၀၁၄ ခုနှစ် စာရင်းဇယားအရ ဘွဲ့ကြိုကျောင်းသား ၇၆၃၆ ဦး၊ ဘွဲ့လွန် ကျောင်းသား ၁၀၂၁၃ ဦး အထိ ရှိသည်။
ဘွဲ့ကြိုတန်းများကို သူနာပြုနှင့် ကျန်းမာရေးလေ့လာရေးကျောင်း၊ ရောဘတ် အမ်းမက် မက်ခ်ဒိုနက် စီးပွားရေးကျောင်း၊ စဉ်ဆက်မပြတ် လေ့လာရေးကျောင်း၊ အဒ်ဒမန့် အေဝေါ့လ်ရှ် နိုင်ငံခြားရေးဝန်ထမ်းကျောင်း တို့တွင် သင်ယူနိုင်ပြီး ဘွဲ့ကြို ဘာသာရပ်ပေါင်း ၄၈ ခုအထိ သင်ယူနိုင်သည်။
မဟာဘွဲ့နှင့် ပါရဂူဘွဲ့များကို ဝိဇ္ဇာနှင့် သိပ္ပံဘွဲ့လွန်ကျောင်းအောက်မှ ဥပဒေဌာန၊ ဆေးကျောင်း၊ မက်ခ်ကော့ ပြည်သူ့မူဝါဒကျောင်း တို့တွင် သင်ယူနိုင်သည်။
အဒ်ဒမန့် အေဝေါ့လ်ရှ် နိုင်ငံခြားရေး ဝန်ထမ်းကျောင်းသည် နိုင်ငံတကာရေးရာတွင် ကျော်ကြားပြီး နိုင်ငံခြားရေးမူဝါဒနှင့် ပတ်သက်၍ အဆင့် ၁ အဖြစ် သတ်မှတ်ခံရသည်။
ဆရာများ၊ ဝန်ထမ်းများ ၂၀၁၂ တွင် ဂျော့ဂျ်တောင်းတက္ကသိုလ်၌ အချိန်ပြည့် ဝန်ထမ်း ၁၃၅၄ ဦး၊ အချိန်ပိုင်းဝန်ထမ်း ၈၈၀ ဦး အထိ ရှိခဲ့သည်။
သင်ကြားပို့ချပေးသူများသည် ပညာရပ်ဆိုင်ရာတွင် ထင်ရှားသူများ၊ နိုင်ငံရေးအရ ထင်ရှားသူများ၊ စီးပွားရေးခေါင်းဆောင်များ ပါဝင်ခဲ့သည်။
လက်ရှိ ဂျော့ဂျ်တောင်း တက္ကသိုလ်တွင် သင်ကြားပို့ချပေးနေသော ပညာရှင်များတွင် အမေရိကန် ဘာသာစကား အသင်းဥက္ကဋ္ဌဟောင်း ဂျိမ်းစ် အိုဒွန်နယ်လ်၊ ဘာသာရေးပညာရှင် ဂျွန် ဟတ်၊ လူမှု လှုပ်ရှားသူ အမ် မာရူလို နှင့် ချိုင် ဖက်ဒ်ဘလမ်၊ နိုဘယ် ဆုရှင် ဂျော့ဂျ် အာကာလော့ဖ်၊ ဟစ်ဟော့ပ် ပညာရှင် မိုက်ကယ် အဲရစ် ဒိုင်ဆန်တို့ ပါဝင်သည်။
နာမည်ကျော် နိုင်ငံရေးသမား အများအပြားသည်လည်း ဂျော့ဂျ်တောင်း တက္ကသိုလ်တွင် သင်ကြားပို့ချခဲ့ဖူးသည်။
အမေရိကန် နိုင်ငံခြားရေးဝန်ကြီးဟောင်း မယ်ဒလင်းအောလ်ဘရိုက်၊ ကုလသမဂ္ဂဆိုင်ရာအမေရိကန် သံအမတ် ဂျိန်းခရစ်ပက်ထရစ်၊ အမျိုးသားလုံခြုံရေးအကြံပေး အန်ထိုနီလိတ်ခ်၊ CIA ညွှန်ကြားရေးမှူးဂျော့ဂျ် တင်းနက် တို့ လည်း လာရောက်ပို့ချခဲ့ကြသည်။
နိုင်ငံတကာကမှ စပိန်ဝန်ကြီးချုပ် ဂျို့စ် မာရီယာအက်ဇနာ၊ ဆော်ဒီသံအမတ် တာကီဘင် ဖိုင်ဆယ် အယ်လ် ဆော့၊ ကိုလံဘီယာသမ္မတ အယ်လ်ဗာရိုအူရီဘီ တို့လည်း ဂျော့ဂျ်တောင်းတက္ကသိုလ်တွင် စာပေပို့ချခဲ့ကြသည်။
သုတေသနနှင့် စာကြည့်တိုက် ဂျော့ဂျ်တောင်းတက္ကသိုလ်သည် "ကျောင်းသားဗဟိုပြု သုတေသနတက္ကသိုလ်" ဖြစ်သည်ဟု ကြွေးကြော်ထားသည်။
ကာနေဂျီအဆင့်မြင့် ပညာရေးအမျိုးအစားခွဲခြားမှု အင်စတီကျူးရှင်းက ဂျော့ဂျ်တောင်း တက္ကသိုလ်ကို "အလွန် အဆင်မြင့် သုတေသနလှုပ်ရှားမှုများ ဆောင်ရွက်သည်" ဟု သတ်မှတ်သည်။
၂၀၁၄ ခုနှစ်တွင် အဆောက်အဦး ၇ ခုရှိ စာကြည့်တိုက်များအတွင်း ပုံနှိပ်စာအုပ်စာတမ်း ၃.၅ သိန်း၊ အီးဘုတ် ၁.၂၅ သန်းရှိပြီး လူအင်ဂျာစာကြည့်တိုက်တွင် အများစုရှိသည်။
ဥပဒေကျောင်းတွင်ရှိသော ဥပဒေစာကြည့်တိုက်သည် အမေရိကန်တွင် ပဉ္စမမြောက် အကြီးဆုံးစာကြည့်တိုက် ဖြစ်သည်။
ဂျော့ဂျ်တောင်းတက္ကသိုလ်တွင် သုတေသနပေါင်း ရာချီ ပြုလုပ်လေ့ရှိသည်။
အထူးဦးစားပေးမှာ ဘာသာရေး၊ ကျင့်ဝတ်ဗေဒ၊ သိပ္ပံ၊ ပြည်သူလူထုမူဝါဒ၊ ကင်ဆာဆေးပညာတို့ ဖြစ်သည်။
ကိုလံဘီယာတက္ကသိုလ်၊ ဗာဂျီးနီးယားတက်ခ်တို့နှင့် ပူးတွဲပြုလုပ်သော သုတေသနများလည်း ရှိသည်။
တက္ကသိုလ် ဝင်ခွင့် ဂျော့ဂျ်တောင်းတက္ကသိုလ်၏ ဝင်ခွင့်မှာ ကျောင်းသားတွေအတွက် ခက်ခဲပြီး ၂၀၁၄-၂၀၁၅ တွင် ကျောင်းလျှောက်လွှာ ၂ သောင်းအနက် ၁၆.၄ ရာခိုင်နှုန်းသာ ဝင်ခွင့်ရသည်။
ဖိက်စ် ကောလိပ်များ လမ်းညွှန် (Fiske Guide to Colleges) ၏ အဆိုအရ ဂျော့ဂျ်တောင်း တက္ကသိုလ်ဝင်ခွင့်သည် စတန်းဖို့ဒ် အပါအဝင် အဆင့်မြင့်ကျောင်းများ၏ ဝင်ခွင့်ထက် ပိုမိုခက်ခဲသည်ဟု ဆိုသည်။
၂၀၁၁ တွင် ဂျော့ဂျ်တောင်း ဆေးပညာကျောင်း ဝင်ခွင့်သည် ၃.၆ ရာခိုင်နှုန်း၊ ဥပဒေဌာနတွင် ၁၉ ရာခိုင်နှုန်း၊ MBA တွင် ၃၄.၉ ရာခိုင်နှုန်းသာ အသီးသီးရှိသည်။
တက္ကသိုလ် ပရဝုဏ် ဂျော့ဂျ်တောင်းတက္ကသိုလ်သည် ဝါရှင်တန် ဒီစီတွင် ကျောင်းပရိဝုဏ် ၄ ခုရှိသည်။
ဘွဲ့ကြို ပရိဝုဏ်၊ ဆေးပညာဌာန၊ စဉ်ဆက်မပြတ် လေ့လာရေးကျောင်းနှင့် ဥပဒေဌာနတို့ ဖြစ်သည်။
တခြားပရိဝုဏ်များမှာ ဗာဂျီးနီးယား၊ အာလင်တန်ရှိက လာရင်ဒန်တွင် တည်ရှိသော စဉ်ဆက်မပြတ် လေ့လာရေးနှင့် အဆင့်မြင့် ပညာရေးဌာနတို့ ဖြစ်သည်။
ကာတာနိုင်ငံ ဒိုဟာမြို့တွင် ပရိဝုဏ်တစ်ခု၊ တူရကီနိုင်ငံ၊ အာလန်ညာ မြို့တွင် ပရိဝုဏ်တစ်ခု၊ အီတလီနိုင်ငံ၊ ဖီဆိုလီမြို့တွင် ပရိဝုဏ် တစ်ခု ရှိသည်။
ကျောင်းသား သတင်းစာ ဂျော့ဂျ်တောင်းတက္ကသိုလ်တွင် ကျောင်းသားများ ထုတ်ဝေသည့် သတင်းစာများ ရှိသည်။
သည် ဟိုယာ (The Hoya) မှာ သက်တမ်းအရင့်ဆုံး ဖြစ်ပြီး ၁၉၂၀ ကတည်းက ထုတ်ဝေခဲ့သည်။
၁၉၈၇ မှစတင်ကာ တစ်ပတ် ၂ ကြိမ် ထုတ်ဝေသည်။
ဂျော့ဂျ်တောင်းဗွိုက်စ်၊ ဂျော့ဂျ်တောင်းဥပဒေဂေဇက်၊ နိုင်ငံတကာရေးရာ ဂျော့ဂျ်တောင်း ဂျာနယ်၊ ဟာသစာစောင်ဖြစ်သော ဂျော့ဂျ်တောင်းဟက်ကလာနှင့် ဂွန်ဇို စသည်များလည်း ထုတ်ဝေကြသည်။
ထူးခြားထင်ရှားသူများ အစိုးရဌာနများသာမကာ ပြင်ပတွင်ပါ ကျော်ကြားထင်ရှားအောင်မြင်သော ဂျော့ဂျ်တောင်းတက္ကသိုလ်ထွက်များ အများအပြားရှိသည်။
ဂျော့ဂျ်တောင်းတက္ကသိုလ်မှ ဘွဲ့ရခဲ့သော ၆၁ ရာခိုင်နှုန်းသည် ချက်ချင်းအလုပ်ရရှိကြသည်။
တချို့မှာ ဘွဲ့လွန် ဆက်တက်ကြသည်။
ထင်ရှားသော ကျောင်းဟားဟောင်းများမှာ အမေရိကန် သမ္မတဟောင်း ဘီလ် ကလင်တန်၊ ကိုစတာရီကာ ခေါင်းဆောင် လော်ရာချင်ချီလာ၊ ဖိလစ်ပိုင် သမ္မတဂလိုရီယာမာကာပါဂယ် အာရိုယို၊ လက်ဘနွန် ခေါင်းဆောင် ဆာအဒ် ဟာရီရီ၊ အယ်လ် ဆာဗာဒိုခေါင်းဆောင် အဲလ်ဖရက်ဒိုခရစ်စတီယာနီတို့ ဖြစ်သည်။
စပိန်ဘုရင် ဖီလစ်ပီ၊ ဂျော်ဒန် ဘုရင် ဒုတိယမြောက် အဗဒူလာ၊ လူဇင်ဘတ် မင်းသားဂီလော်မီ၊ ဆော်ဒီမင်းသား တာကီဘင် ဖိုင်ဆယ် အယ် ဆော့၊ ဂရိနှင့် ဒိန်းမတ်ကမင်းသားများ ဂျော့ဂျ်တောင်းတက္ကသိုလ်ကို တက်ရောက်ခဲ့ဖူးကြသည်။
ကျောင်းဆင်းများအနက် အမေရိကန် ဆီးနိတ်တွင် ၆ ဦး၊ လွှတ်တော်တွင် ၁၃ ဦးရှိသည်။
ဂျော့ဂျ်တောင်း တက္ကသိုလ်တွင် မြန်မာ့အရေး ကျွမ်းကျင်သူ ဒေးဗစ် အိုင် စတိန်းဘာ့ဂ်လည်း ရှိသည်။
မှတ်စု ကိုးကား Category:အမေရိကန်ပြည်ထောင်စုရှိ တက္ကသိုလ်များ။
ဒေးဗစ် အိုင် စတိန်းဘာ့ဂ် () သည် အမေရိကန်ပြည်ထောင်စု၊ ဝါရှင်တန် ဒီစီတွင် တည်ရှိသည့် ဂျော့ဂျ်တောင်း တက္ကသိုလ်မှ မြန်မာ့အရေး ကျွမ်းကျင်သူ ဖြစ်သည်။
ဒေးဗစ် စတိန်းဘာ့ဂ်သည် မြန်မာ့အရေး ကျွမ်းကျင်သူ၊ ကိုရီးယားအရေး၊ အရှေ့တောင်အာရှ အရေးနှင့် အာရှဆိုင်ရာအမေရိကန် မူဝါဒ ကျွမ်းကျင်သူတစ်ဦး ဖြစ်သည်။
ဂျော့ဂျ်တောင်း တက္ကသိုလ်၊ အာရှလေ့လာရေးဌာန၏ ပါမောက္ခလည်း ဖြစ်သည်။
အမေရိကန် အကူအညီပေးရေးအေဂျင်စီ (USAID) ၏ အာရှ အကောင်အထည်ဖော်ရေးဆိုင်ရာ ညွှန်ကြားရေးမှူးအဖြစ် ဖိလစ်ပိုင်၊ ထိုင်း၊ မြန်မာ့အရေးများကိုလည်း ဆောင်ရွက်ခဲ့သည်။
စာအုပ်ပေါင်း ၁၄ အုပ် ရေးသားခဲ့ပြီး မြန်မာနိုင်ငံဆိုင်ရာစာအုပ်များမှာ ခေတ်သစ် တရုတ်-မြန်မာဆက်ဆံရေး (၂၀၁၂)၊ မြန်မာ့အရေးသိကောင်းစရာ (၂၀၁၀)၊ မြန်မာပြည်မှ ပဋိပက္ခ (၂၀ဝ၆)၊ မြန်မာနိုင်ငံတော် (၂၀ဝ၁) တို့ ဖြစ်သည်။
ဆောင်းပါးပေါင်း ၁၀ဝ ကျော်၊ အတွေးအမြင်ပေါင်း ၃၀ဝ ကျော်ကိုလည်း ရေးသားခဲ့သည်။
Steinberg သည် ဒီဇင်ဘာ ၅ ရက်၊ ၂၀၂၄ ခုနှစ် အသက် ၉၆ နှစ်တွင် ကွယ်လွန်ခဲ့သည်။
အရှင်ဧကသညကထေရ်သည် မြတ်စွာဘုရား၏ သာသနာတော်ရှိ ရဟန်းတစ်ပါး ဖြစ်သည်။
ဘဝဇာတ်ကြောင်း ဝိပဿီမြတ်စွာဘုရားလက်ထက် ဝိပဿီမြတ်စွာဘုရား လက်ထက်တွင် ဖြစ်၏။
ထိုမြတ်စွဘုရား၏ လက်ယာရံအဂ္ဂသာဝကဖြစ်သည့် “ခဏ္ဍ”ကို အရှင်ဧကသညကထေရ်သည် တစ်ထပ်စာဆွမ်း လှူခဲ့၏။
အကျိုးခံစားရခြင်း ဤဘဒ္ဒကမ္ဘာမှ ကမ္ဘာလေးဆယ်ထက်တွင် “ဝရုဏ” အမည်ဖြင့် စကြဝတေးမင်း ဖြစ်ခဲ့၏။
ထိုကဲ့သို့ ဆွမ်းလှူခဲ့သည့်အချိန်မှစကာ အပါယ်လေးဘုံသို့ မကျရောက်ခဲ့ရပေ။
ဂေါတမမြတ်စွာဘုရားထက်ထက် နောက်ဆုံးဘဝတွင် ဂေါတမမြတ်စွာဘုရား၏ သာသနာတော်တွင် အရှင်ဧကသညကထေရ် အဖြစ်ဖြင့် အာသဝေါကုန်ခမ်း ရဟန္တာ ဖြစ်တော်မူ၏။
အရှင်ဧကသညကထေရ် အမည်ရှိ ပုဂ္ဂိုလ်များမှာ - ဧကသညက၊ နာဂသမာလဝဂ် ဧကသညက၊ ဟတ္ထိဝဂ်။
အရှင်တိဏသန္တရဒါယကထေရ် သည် မြတ်စွာဘုရား၏ သာသနာတော်ရှိ ရဟန်းတစ်ပါး ဖြစ်သည်။
အရှင်တိဏသန္တရဒါယကထေရ် သည် ထိုအချိန်တွင် ဟိမဝန္တာတောင်၏ အနီးရှိ ငှက်တို့နေထိုင်ရာ အိုင်ကြီး၏ အနီး၌ နေ၏။
မြတ်စွာဘုရားအား ထိုင်ရန်အလို့ငှါ မြတ်တို့ကို သားချိုဖြင့် ကော်ဆောင်ကာ နေရာလှူ၏။
ထို့နောက် မြတ်စွာဘုရားကို ရှိခိုး၏။
အကျိုးခံစားရခြင်း ထိုသို့ မြက်အခင်းလှူရသည့် အကျိုးကျေးဇူးကြောင့် အရှင်တိဏသန္တရဒါယကထေရ် သည် ထိုအချိန်မှစကာ အပါယ်လေးဘုံသို့ မရောက်ခဲ့ရပေ။
ထို့အပြင် ဘဒ္ဒကမ္ဘာမှ ဒုတိယကမ္ဘာထက်တွင် “မိဂသမ္မတ” အမည်ဖြင့် စကြဝတေးမင်း ဖြစ်ခဲ့၏။
ဂေါတမမြတ်စွာဘုရားထက်ထက် နောက်ဆုံးဘဝတွင် ဂေါတမမြတ်စွာဘုရား၏ သာသနာတော်တွင် အရှင်တိဏသန္တရဒါယကထေရ် အဖြစ်ဖြင့် အာသဝေါကုန်ခမ်း ရဟန္တာ ဖြစ်တော်မူ၏။
Kepler-27 သည် မြောက်ဘက် ကြယ်စုတန်း ဆိုင်နပ်မှ ကြယ်တစ်စင်းဖြစ်ပြီး သက်ရှိများရှင်သန်နိုင်သောဇုန်အတွင်း ဂြိုဟ်ရှိသည်ဟု တွေ့ရှိခဲ့သည်။